khistorydata/jeongjo-sjw-relations huggingface dataset:
정조 10년
丙午十月二十一日辰時。上御熙政堂。大臣備局堂上引見入侍時。左議政李福源。右議政金熤。行司直金華鎭。右參贊金魯鎭。行戶曹判書鄭一祥。行刑曹判書鄭昌聖。行副司直李性源。禮曹判書徐有隣。行副司直徐有寧。兵曹判書金履素。行副司直徐浩修。吏曹判書李在簡。工曹判書趙時浚。行副司直徐有大。吏曹參判李秉模。行都承旨沈豐之。江華留守趙鼎鎭。執義兪彦脩。副挍理趙雲紀。右承旨柳誼。假注書金祖淳。事變假注書李德鉉。記事官尹行任李相璜。以次進伏訖。福源等進前曰。朝寒甚冽。伏不審聖體。若何。上曰。一樣矣。福源等曰。王大妃殿氣候。何如。上曰。一樣矣。福源等曰。惠慶宮氣候。何如。上曰。一樣矣。福源曰。昨日晴明。初揀順成。伏不勝慶忭之忱矣。上曰。廟謨陳之。福源曰。臣於日前。略以文字。附陳微忱。而大抵金宇鎭之罪。不可止於削版之薄勘而已。諸般罪惡之外一件事。卽是罔赦之大案也。爲人臣者苟有一分秉彜之天。豈敢萌諸心耶。天討之稽緩至此。莫非臣不忠無狀之致。此則臣固當甘受其罪。而到今事端旣發之後。寧或少緩其嚴懲討明義理之擧。伏願亟從臺啓焉。上曰。向已諭之矣。蔡濟恭事之妥帖。蓋欲朝廷之寧靜也。今者金宇鎭處分之意。亦有商量者矣。大抵宮筵說話以後。若能善其後。則豈有今日之事耶。蔡濟恭事之必欲使妥帖。非爲其一人身上也。蓋爲衆朝臣之地也。金宇鎭之處分。非謂罰足以當罪也。特宇鎭一人之外。更無干涉於渠之一門內諸人之事。此固爲其全家而然也。罪犯。雖輕於宇鎭者。當有竄配之事。予於宇鎭。非不知如此。領府事老病已深。想其情理誠可矜惻不忍爲是。今者處分。固爲允當矣。福源曰。處分之有所商量于聖意。臣非不仰揣。而如臣無肖者。忝居大官之列。不能明義理鎭世道。徒以貽憂於聖明。臣罪至此。尤無所逃矣。上曰。過矣。今日。卽世道轉移之一大機會也。而向以都憲疏言之。彼此之乘釁竊發。駭機迭出。誠可悶也。熤曰。都憲疏本。臣等未得見之。故不知疏中辭語之何如矣。上曰。目今誰持世道。調劑朝紳之道。惟在於銓地與卿等。而首揆之病已深。久不能起而視事。鼎席雖使俱備。猶難爲世道。況有瘝曠之嘆者乎。領相所愼。近果何如云耶。福源曰。臣久未往見。故只聞錄事之所傳。則常稱一樣。雖不能的知其症勢之何如。而沈篤之狀。槪可以知之矣。熤曰。臣日前往見。則諸般痛勢。變爲偏枯症。半身萎枯。行動不能如意之中。自以爲未解重任。添一病情云矣。上曰。然則猝未可造朝乎。熤曰。以時月之內。似難起動矣。上命豐之書傳敎曰。朝綱朝象。所以振刷而靖共之者。惟在揆地之協贊以對揚。而近聞領相愼度差復。難以時日期。況以重任之未解。爲調疴中費心之端云。其在曲副之意。豈無體諒之擧。所帶相職。今姑許副。此蓋出於兼爲大臣便意將攝。以此意。遣承旨傳諭。仍爲問病以來。書訖。上曰。領相病中費心之餘。當自不勝其喜也。福源等曰。首揆解任。出於曲諒之聖念。在領相。雖爲便意調攝之方。然顧今多事之日。首席空虛。不勝悶然矣。上曰。予業欲爲體諒矣。仍命書傳敎曰。卜相。豐之曰。卜相事。命下矣。左議政李福源。右議政金熤命招。何如。上曰。依爲之。出擧條福源曰。頃以軍門需用之不足。各道軍米布代捧停退之數。量減行會矣。卽見全羅監司沈頤之。忠淸監司金光默狀啓。則皆以爲向來恩綸頒下之後。宣布列邑。已有日矣。被災窮民。皆知減停之爲幾分。代納之爲某數。莫不歡欣。恃以爲安。而到今忽減分數。則非但民情抑菀。恐致吏奸之滋長。擧行之際。亦多難處。軍保米布代捧停退分數。一依當初擧行事。請令廟堂稟旨。分付矣。停代分數之追後改分排。蓋出於軫恤軍門之形勢。而兩道臣狀請。皆以朝令之不可失信。民情之難於缺望爲辭。軍民雖合一視。命令宜守大體。兩湖軍保米布停退代捧分數。一依最初。知委擧行事。分付。何如。上曰。依爲之。出擧條福源曰。諸道舊還。今當分排。而京畿關北三南。已有一傡停退之命。嶺東九郡。海西尤甚邑。亦命停退。其外當捧數爻參酌近年已例。以關西二萬二千五百五十七石。海西稍實之次邑一千一百二十六石。嶺西諸邑四千石。分數磨鍊。知委三道。使之準此收捧。何如。上曰。依爲之。出擧條福源曰。北京禮部交易咨文出來矣。回咨。令槐院依例撰出。正書安寶後。定禁軍騎撥下送于灣府。使之傳于鳳城將。以爲轉致北京之地。何如。上曰。依爲之。出擧條一祥曰。鑄錢纔已起火矣。御營廳五爐。亦爲始役。而若以戶字同鑄。則匠手輩易有推諉作奸之慮。以營字別鑄。俾無相混之弊。何如。上曰。依此爲之。可矣。昌聖曰。昨夜輕囚放釋中一名。卽御寶僞造罪人。一名卽賊傔妻。而混入於放釋中。還爲囚禁。似好矣。上曰。不必出擧條。直爲還囚。可矣。彦脩奏府前啓曰。請大靜縣爲奴罪人金壽賢。依律處斷。上曰。不允。彦脩曰。請興陽縣爲奴罪人河翼龍。亟令王府設鞫得情。夬正王法。上曰。不允。彦脩曰。請物故罪人國榮。亟施孥籍之典。上曰。不允。彦脩曰。請還寢李魯春絶島安置之命。亟令王府設鞫嚴問。期於得情。上曰。不允。彦脩曰。請削版罪人金宇鎭爲先施以絶島安置之典。上曰。不允。竝出擧條雲紀曰。金宇鎭之罪惡。非一朝一夕之故也。渠以相臣之子。又在近密之班。殿下之拂拭庇覆。果何如也。語未畢。上曰。玉堂事。予未知其妥當也。堂疏臺啓。已云足矣。今日何故。又發之於所懷耶。頃日入侍。但稱聖敎至當。登筵翌日。忽地投疏。此果何意耶。不必煩說。卽爲就座。臨退。熤又進前曰。近以臣下之無狀。上心煩惱。處分失平。區區微忱。耿耿憂嘆。事雖已過。而敢此仰陳矣。向來蔡濟恭事。朝家所以處之者。大段乖當。今不敢復事煩聒。而向後處分。亦隨而種種過中。魚錫定。促敎累下。終不赴任。則律之以方命之罪。何所不可。而虞候之特差。決棍之嚴令。豈非乖朝體累刑政之大者耶。錫定亦宰臣也。焉有使宰臣以兵幕而受棍罰之法例耶。洪義榮竄配之典。亦萬萬過矣。昨下傳敎有曰。不過申飭卽爲放送。然則義榮之竄配。是爲申飭之地也。焉有爲申飭之地。近密之臣。遠地竄配之法乎。至於尹悌東事。論其辜犯。實合嚴處。蓋臺閣之任。以其稱塞之難。每以規避爲事。自前而然。所謂才除臺銜。便走郊外。成一俗套。而此亦欺君也。烏得無罪。況除職前後。坐在其家。嚴敎之下。一味稱在外。則其罪尤大。嚴譴而懲礪之。烏可已也。第伏念一悌東處分。胡大事也。而聖心激惱。辭敎震疊。文王一怒而安天下。不大聲以色。安天下。何等大底事。而文王之聲色不大。則今殿下處分一朝紳。何至於激惱聖心。過費辭敎耶。大聖人發而中節之和。恐不如是。金宇鎭處分。聖念有所商量。可以仰揣。而罪關罔赦。罰止薄警。三司執法之臣。爭執而覆難。義所當然。勿以聖心之不槪。摧折其聲討之論。區區之望也。上曰。處分無論過與不過。皆有商量矣。出擧條仍命次對諸臣退出。上曰。輪對官以次進前。宗廟令柳。奏職姓名訖。上曰。汝則前者見之矣。掌樂主簿兪彦錥進前。上曰。汝向經輪對乎。彦錥曰。臣於今春入侍矣。上曰。汝於何日。見前都憲乎。彦錥曰。數日前見之矣。上曰。不必過自引義。汝須往傳此意也。司錄高應觀。進前奏職姓名。上曰。職掌。應觀曰。大臣有事。則擧行矣。承文判校金再郁。進前奏職姓名。上曰。職掌。再郁曰。事大交隣文書矣。上曰。汝於何年登第乎。再郁曰。癸酉年春到記及第矣。仍命退。諸臣以次退出。
정조 10년
丙午十月二十一日辰時。上御重熙堂。禮房承旨入侍時。左承旨徐鼎修。假注書朴蓍壽。記事官李崑秀尹行任。以次進伏訖。上曰。俄者賓筵。以忠淸道軍布事出擧條。而全羅道軍布狀啓。今又來到。此則不必更爲稟處。俄者擧條中。添入稟處事。分付備邊司。仍命退。承史以次退出。
정조 10년
丙午十月二十一日酉時。上御重熙堂。坐直承旨入侍時。左副承旨李祖承。假注書金祖淳。記事官李崑秀李相璜。以次進伏訖。上曰。下番馳往景慕宮及魂宮。摘奸以來。相璜承命出去。上曰。次對筵說修正乎。賤臣對曰。未及正書矣。上曰。然則出去。正書以來。可也。賤臣承命出。少選。承史亦退出。
정조 10년
行都承旨沈豐之坐。左承旨趙英鎭未肅拜。右承旨柳誼坐。左副承旨李祖承坐直。右副承旨趙衍德坐直。同副承旨孟至大未肅拜。注書金孝建仕一員未差。假注書金祖淳仕直。事變假注書李德鉉仕。
정조 10년
柳誼啓曰。合辭方張之時。諫院無詣臺之員。除在外外。未肅拜人員。竝卽牌招。何如。傳曰。允。
정조 10년
以慶尙監司狀啓。各軍門保米布代捧停退之數。依前判下傳敎施行事。傳于柳誼曰。兩湖旣許施。本道宜無異同。依狀請施行事。回諭。
정조 10년
沈豐之啓曰。臣敬奉聖諭。馳往傳諭于北部觀光坊昭格洞契議政府領議政金致仁處。則以爲。昨於敦諭之下。略有附奏。雖其數行草草。辭未達意。尙庶幾聽卑之天。曲加俯察。終宵不寐。攢手顒俟。卽又一院之長。臨宣聖諭。不惟未蒙矜許。其所憂念國勢責勉賤臣者。愈往愈勤。逈越尋常。噫嘻。是豈糞土如臣。所敢承當哉。臣自聞新命。五內失守。震越窮隘。求死不得者。誠以老病到極。無以自力也。大防在前。不可踰越故也。藉令臣出而承膺。旣無裨補於國事。只壞廉防於一身。於國於身。果何益哉。此臣所以甘伏鈇鉞。不敢爲變動計也。氣短眠昏。無以敷陳十一。謹當收召神精。冒入文字。仰請處分云矣。敢啓。傳曰。知道。
정조 10년
柳誼。以備邊司言啓曰。忠淸監司金光默狀啓。有草記稟處之命矣。取見其狀本。則以爲。各樣軍布。以純錢代捧事。狀請蒙允。而至於訓局。則因本營草記。有尤甚邑全數。之次稍實邑參半代捧之命。而壬寅甲辰年軍布代捧時。自本道區別綿農尤甚邑擧行。故今年則綿農尤甚邑泰安等二十七邑。純錢代捧。其餘則參半代捧之意。發關各邑。宣布德意。仍又枚報訓局矣。回題一依禾農分等。尤甚十二邑外。皆以參半上納云。今若强依禾農分等擧行。則災實不但相混。惠澤必致不均。且上納迫頭。萬無臨時變改之路。訓局炮保價布。一依排定綿農尤甚邑名。施行事。請令廟堂稟處矣。軍布之以錢代捧狀請時。各邑綿農優劣。道臣初不區別擧論。而因訓局草記。有尤甚之次稍實處分數代捧之命矣。到今。道臣則欲以綿農告歉處。爲尤甚。訓局則一從禾農分等。而有所靳持。文牒往復。以至登聞。而綿農旣無分等之規。則尤甚之次稍實之邑。當依年分狀本施行。道臣所請排定邑名而代捧者。終無可據之例。置之。何如。傳曰。道臣之徑先區別。以致京營之往復。事涉無例。不可無飭。道臣推考。今於分定之後。更令改捧。不但失信之可憫。蠢彼下土愚氓。不識本事之委折。猝地責徵。豈無抑鬱之嘆乎。今年則依綿農分等施行。如是。則本營支放。不可不念。無論戶惠廳。木儲有裕處。從便換用事。分付該營。可也。
정조 10년
柳誼。以備邊司言啓曰。前因慶尙道新寧幼學許鉉等上言。新寧縣民人所受柒谷山倉餉還。移納本縣便否。詳探民情。論理狀聞之意。覆奏行會矣。卽見慶尙監司金尙集狀啓。則枚擧兩邑守令牒呈。以爲架山餉穀。事體不輕。今若以遠輸之勞。改其久來之成法。則有軍無餉。大違軍制。此其不可者一也。山倉所屬。乃是四邑。而程途之遠。輸納之難。均有一般之弊。則其所爲害。不獨新寧而已。此其不可者二也。雖以事勢言之。旣許新寧。則三邑民訴。必將次第而起。許此而靳彼。有非朝家一視之道。若竝與四邑而許之。則柒谷之民。勢將獨當。其不可者三也。移換一款。非所輕議爲辭。而有草記回啓之命矣。今此道啓中三不可之說。俱爲得宜。蓋許鉉上言。只知一縣切己之害。道臣所論。遍擧四邑難便之端。有城。斯有軍。有軍。斯有餉。自是諸道通行之規。荒歲捧留。間或許施。永久變通。非所可論。新寧縣所納架山山城軍餉穀移換一款。依狀聞置之。何如。傳曰。允。
정조 10년
丙午十月二十二日午時。上御重熙堂。左副承旨入侍時。左副承旨李祖承。假注書金祖淳。記事官尹行任李相璜。以次進伏訖。上曰。提調入侍。賤臣承命出。與藥房提調徐有隣偕入進伏。上曰。下番往上闕。摘奸以來。相璜出去。上曰。兼春秋入侍。賤臣承命出。與兼春秋金健修偕入進伏。命書傳敎曰。卿已退之人也。以此時復有中書之命。不知者。瞠目而惑。知之者。加額而賀。此豈尋常重卜之比哉。是誠何等時也。岌嶪之勢。抗捏之象。已到了百尺竿頭。積棋累卵。不足以喩其危也。噫。理無往而不復。運雖陂而還平。不於此時圖任舊人。孳孳於挽回之方。架漏牽補。又循前日樣子。則予雖否德。汚豈爲是。審如是也。則卿雖欲持三字銜。遲徊不遽進。且將何辭。歸見先卿乎。卿之去就。不竢兩言而決矣。噫。可退。則退。時也。可進。則進。亦時也。進退何常。惟時之視。卿能爲時而出。以補予不逮。弘濟時艱。則此豈但爲卿暮年光華。在予誠榮且幸矣。玆遣知申更敷心腹。卿須卽起肅命。毋負予小子此時如渴之望。仍命書傳敎曰。敦諭書。下都承旨。往傳于領議政。書訖。上曰。都承旨入侍。賤臣承命出。與行都承旨沈豐之偕入進伏。上曰。卿持此傳諭。傳諭以來。豐之承命出。命退。諸臣以次退出。
정조 10년
行都承旨未差。行左承旨李在學坐直。右承旨柳誼坐。左副承旨李祖承坐。右副承旨徐龍輔坐。同副承旨趙衍德坐直。注書金孝建仕一員未差。假注書金祖淳仕直。事變假注書李德鉉仕。
정조 10년
鰲興府院君原豐府夫人安葬時。王大妃殿望哭後。大殿惠慶宮中宮殿。奎章閣政院玉堂藥房口傳問安。答曰。知道。王大妃殿。奎章閣政院玉堂朝廷二品以上六曹堂上單子問安。答曰。知道。藥房口傳問安。答曰。知道。
정조 10년
柳誼啓曰。來二十五日。朝參日次。而國忌齋戒頉稟之意。敢啓。傳曰。知道。
정조 10년
傳于柳誼曰。戶房承旨入侍。
정조 10년
柳誼啓曰。近來翰林李崑秀尹行任之罪。萬萬駭痛。多年出入邇列。宜識戀主之誠。而一自李相璜輩圈點之後。敢生飽揚之計。事事惟以規避爲事。一日二日。匪復前崑秀舊行任。此而任渠輩所爲。則將何以懲礪新相璜乎。昨夜所犯。一一首實事。問啓事。命下矣。問于李崑秀處。則以爲。如臣蒙騃。荷天地罔極之恩。邇來四五年間。昵侍香案。依迎耿光。頂踵毛髮。罔非恩造。數日休沐。尙有戀結之忱。心非木石。寧有一日離陛之意哉。新圈旣成。下僚新付。館規所拘。雖不得不替直歸家。承明之戀。如子去懷。臣雖不肖無狀。亦有彝性。寧忍以新僚之入來。敢生漸次規避之計乎。今伏承下敎。惶隕震悚。不知所達云。尹行任。以爲臣五年邇列。偏蒙天地父母之恩。深渥隆眷。淪浹一身。顧臣無狀不肖。亦其彝心。豈緣新翰林之出。而事謀規避。計生飽揚乎。至於昨夜所犯。都是臣蒙騃之罪。死無所逃。臣雖迷如豚魚頑如木石。豈忍背深渥負隆眷。乃有逃避揚去之心乎。伏地涕泣。惶懍隕越。不知所達云。李相璜。以爲臣偏蒙聖渥。濫叨邇列。而蒙騃無知。承牌而或値肅命之太緩。登筵而不與右僚而同入。臣罪不待聖敎而自知。臣誠伏地惶懍。不知所達云矣。敢啓。傳曰。後勿如是之意。各別嚴飭。
정조 10년
傳于柳誼曰。右副承旨入侍。
정조 10년
承旨前望單子入之。李在學徐龍輔落點。
정조 10년
柳誼啓曰。新除授左承旨李在學。卽爲牌招察任。何如。傳曰。允。
정조 10년
趙衍德。以吏曹言啓曰。卽接忠勳府移文。則本府都事尹熤。宿病沈重。勢難供職。呈狀求遞。卽速入啓變通云。依例改差。何如。傳曰。允。
정조 10년
有政。吏批。判書李在簡進。參判李秉模式暇。參議李時秀病。行都承旨沈豐之進。以尹枋爲大司憲。趙城鎭爲大司諫。李東郁爲司諫。嚴思憲爲掌令。金光岳爲獻納。張至冕爲正言。李聖圭爲兵曹參判。徐鼎修爲工曹參議。韓命新爲兵曹正郞。尹晩東爲忠勳都事。申大淳爲西部都事。閔光暹爲繕工奉事。趙興鎭爲鳳山郡守。東恩君單申大觀。鄭棟爲兵曹佐郞。
정조 10년
以吏批政官書啓。傳于柳誼曰。式暇參判許遞。懸病參議改差。今日政差出。
정조 10년
再政。以沈豐之爲吏曹參判。李集斗爲吏曹參議。黃基玉爲濟用判官。李重爲監察。黃瑗爲典設別提。李宗明爲順康園守奉官。洪檍爲分兵曹參議。鄭彦郁爲工曹參議。
정조 10년
兵批。判書金履素病。參判未差。參議李亨元病。參知權入直進。右承旨柳誼進。副護軍單李潤謙韓聖養。副司直單鄭好仁趙英鎭徐鼎修李集斗徐瀅修朴宗岳。
정조 10년
以尹行元囚單子。傳于趙衍德曰。不過申飭。催科方張。且當冬節。豈必滯囚。今日放送事。分付。
정조 10년
趙衍德。以弘文館言啓曰。副修撰鄭萬始連呈辭單。不爲行公。卽爲牌招察任。何如。傳曰。允。
정조 10년
趙衍德。以禮曹言啓曰。卽接全羅監司沈頤之移文。則長興府使牒報內。忠莊公鄭苯。合享於本府忠烈祠。而祗受致祭日子。以來十一月二十七日推擇云。祭文令藝文館撰出。祭物及執事官。令本道差定進排事知委。而本曹郞廳。則正日臨時受香祝進去致察之地。何如。傳曰。允。
정조 10년
柳誼。以兵曹言啓曰。今十月二十一日。武臣賓廳講書日次。而中日相値。不得爲之之意。敢啓。傳曰。允。
정조 10년
丙午十月二十三日辰時。上御重熙堂。右副承旨與京畿監司入侍時。右副承旨趙衍德。記事官金孝建尹行任李相璜。京畿監司徐有防。原任直閣徐鼎修徐龍輔。以次進伏訖。上曰。當該翰林注書禁推。出榻敎命書傳敎曰。昨今摘奸。多有疎忽之事。入直分兵曹堂上遞差。今日政差出。待下批牌招入直。又命書傳敎曰。在外承旨及同副承旨許遞。前望單子入之。有防曰。在前本道設賑之時。若有一二士民。捐財補賑。則不計石數內外。特加優例論賞者。蓋以本道異於他道。土地瘠薄。民業凋殘之故也。今年畿甸。慘被歉荒。尤甚之次邑設賑或救急。在所不已。而道內穀簿。本自不敷。今年停代又居其半。開春賑資。最是罔措之中。毋論本道他道。或以千包穀。或以數千金願納者。今爲八九人矣。凡補賑之人。待畢賑論賞。雖是格例。而千石穀。預先願納。實所罕見。其在激勸之道。不待畢賑。先爲拔例施賞。則瞻聆所及。民必興起。積而能散。庶有其人。今此願補人等。待其輸納。隨數登聞。恐合事宜。故敢此仰達矣。上曰。依爲之。出擧條有防曰。臣於各軍門保米布停退代捧追分數中。竊欲一番狀稟。而事係軍民。尙今咨且矣。卽聞兩湖道臣。以此狀聞。自廟堂依請施行覆奏。已蒙允許云。當初停代。旣出特恩。宣布德意。規模已定。到今變改。實有民致騷擾吏緣爲奸之弊。而本道歉荒。殆有甚於兩湖。其在一視之政。宜有均視之道。故敢此仰達矣。上曰。依爲之。出擧條命退。諸臣以次出。
정조 10년
丙午十月二十三日午時。上御重熙堂。戶房承旨入侍時。左副承旨李祖承。假注書金祖淳。記事官尹行任李相璜。以次進伏訖。上曰。軍士房承旨入侍。出榻敎賤臣承命出。與右承旨柳誼偕入進伏。上曰。左副退去。祖承承命退出。上命誼讀公事。仍命書草記批答訖。以臺諫有闕政事取稟。命書傳敎曰。當日爲之。上曰。未下直守令。皆令今日內辭朝。出榻敎命書傳敎曰。守令辭朝有命。在外臺諫許遞。今日政。以在京無故人差出。待下批牌招察任。使之備員署經。以監軍單子。命書傳敎曰。在外兵曹郞廳改差。今日政差出。又命書傳敎曰。近來翰林李崑秀尹行任之罪。萬萬駭痛。多年出入邇列。宜識戀主之誠。而一自李相璜輩圈點之後。敢生飽揚之計。事事惟以規避爲事。一日二日。匪復前崑秀舊行任。此而任渠輩所爲。則將何以懲礪新相璜乎。昨夜所犯。一一首實事問啓。命退。諸臣以次退出。
정조 10년
丙午十月二十三日申時。上御重熙堂。戶房承旨入侍時。左副承旨李祖承。記事官金孝建尹行任李相璜。以次進伏訖。上命書傳敎曰。未肅拜工曹參議許遞。今日政差出。又命書傳敎曰。今因言端。聞銓曹言。尙不送西云。無身犯之累。竝與軍銜而不付。殊非前後申飭之意。前參議朴宗岳。依例送西下批事。分付。命退。諸臣以次出。
정조 10년
丙午十月二十三日初更一點。上御重熙堂。坐直承旨入侍時。同副承旨趙衍德。假注書金祖淳。記事官尹行任李相璜。以次進伏訖。上曰。左承旨入侍。賤臣承命出。與行左承旨李在學偕入進伏。上曰。同副退去。可也。衍德退出。上命相璜。考準新增挹翠軒遺稿一卷訖。命在學讀公事。在學讀奏。命書判付訖。命退。諸臣以次退出。
정조 10년
行都承旨李崇祜未肅拜。行左承旨李在學坐。右承旨柳誼坐。左副承旨李祖承坐直。右副承旨徐龍輔坐。同副承旨趙衍德坐直。注書金孝建仕一員未差。假注書金祖淳仕直。事變假注書李德鉉仕。
정조 10년
趙衍德啓曰。吏曹假郞廳來言。御覽官案修正次請出矣。敢啓。傳曰。知道。
정조 10년
徐龍輔啓曰。臣以冬至望闕禮習儀進去。下直之意。敢啓。傳曰。知道。
정조 10년
李在學啓曰。吏曹假郞廳來言。承旨有闕。政事取稟。傳曰。當日爲之。
정조 10년
有政。吏批。判書李在簡進。參判沈豐之。參議李集斗未肅拜。右副承旨李祖承進。以李鼎揆爲大司諫。姜忱爲掌令。洪聖淵爲副修撰。南基萬爲典籍。金晩淳爲敦寧主簿。李崇祜爲承旨。分兵曹參知單李惠祚。承文正字單李基禎。
정조 10년
有政。兵批。判書金履素。參判李亨圭。參議李亨元病。參知權入直進。右承旨柳誼進。副護軍單李身晦金星甲呂萬永。副司直單徐鼎修李時秀姜盧廷良韓光植。副司果單李廷烈金熙采。
정조 10년
趙衍德。以都摠府言啓曰。今日入直內三廳武兼禁軍及軍兵等。當爲中日習射。而冬至望闕禮習儀相値。不得爲之之意。敢啓。傳曰。知道。
정조 10년
奉朝賀金致仁疏曰。伏以。臣病伏涔涔之中。忽伏奉議政重拜之命。臣聞命惝怳。五內失守。不知置此身於何地也。臣本昏闇狷拙。百不猶人。而猥被先大王不世之遇。特以先臣之故。濫叨相職。無異世官。聖意隆重。謂或可以不墜緖餘。而臣之無狀。自陷大僇。軀命之不保。迫在呼吸。而聖德罔極。貸臣殘喘。海島歸來。遂依無故人休致之例。得以避遠機穽。至今視息。每念先大王天地含容之仁。父母顧復之慈。中夜呑聲。有淚沾枕。嚮當嗣服之初。冒膺專對之行。亶以國有大事。非但義係往役。則休致與否。有未敢論。而乃於復命之後。卽準遂初之請。俾免喪廉之歸。亦莫非我聖上仁以體下禮以待臣之聖德。庶幾歌詠聖澤。以終餘年。今玆新命。又何爲也。此殆臣促命之秋也。噫。落致仕之例。以耳目所及史牒所載言之。固是曠世罕有之擧。雖使名德素著精力不衰者當之。尙宜逡巡而辭避。至於落致仕更致仕。而又復落致仕。此古今所無之例也。假令臣無故引退。年紀尙强。臣亦人耳。猶有一段羞惡。不欲毁棄。況以望八垂死飾巾待盡之日。創行千萬古所無之事。敢爲彈冠擧顔。重入中書一步之計。則是不但輿儓唾罵。卽狗彘不食臣餘矣。臣何忍爲此。殿下亦何忍使臣至此哉。抑臣癃疾實狀。雖不敢縷列以溷聦聽。而眼視之全暗。行步之不良。精神之耗脫。筋力之澌盡。有非生人樣子。重以嘔血與下利之症。已成半生貞疾。挽近以來。氣不敵病。迭作交劇。無一日少間。床簀喘喘。藥餌爲命。危兆敗證。畢出無餘。臣雖欲忘廉冒恥。蹩躄班行。尙可得乎。噫。臣以先朝舊物。重蒙殊知。起自廢退。復廁朝端。古人所謂追先帝報陛下。政臣今日情事。而宗伯知申。再宣聖旨。恩禮非常。輒提先故。勉諭懇至。臣每一擎讀。感涕被面。以此以彼。宜卽竭蹶之不暇。而祗是大防莫越。衰病到極。禮使之義。上不可以不念也。咫尺之守。下不可以自喪也。千百思量。蠢動無路。伏地悲泣。惟有虞人之死而已。今始收召驚魂。疾聲哀籲。伏惟聖明在上。無微不遂。俯憐簪履之舊。特推帷蓋之報。亟命鐫削臣新授職名。仍還臣三字前銜。則實終始生成之大惠也。臣無任瞻天泣血戰恐祈祝之至。謹昧死以聞。答曰。省疏具悉卿懇。予所重卜之義。略擧於前後敦諭。意卿念告卿盡瘁之忠。追寧考未卒之志。幡然趣駕。不竢終日。今玆巽章。一循中書之故常。殆若予可已而不已者然。予方以誠不見孚。是愧是懼。而抑卿所以感先故而移報之者。亦豈必乃爾哉。卿所自引於疏啓之間者。不翅近百言。而要其歸。則不過曰。已休致也。已衰暮也。敦諭不云乎。宋朝故事。我家舊章。猶屬第二等義。乃若時止。則止。時出。則出。卽予期望卿敦勉卿之一大宗旨也。卿試思之。今之時。果何如也。許多憂虞。固可更僕以數。而最是朝象日趨睽離。人心靡所止泊。我先大王五十年平蕩之治。挽回無望。此其故何哉。豈不以朝無老成人故歟。予之思卿者以此。起卿者亦以此。而時乎可出。不容但已者也。卿若自處以已退之臣。無關時事。罔念弘濟之責。則是不但孤負予一人。以先卿體國之心。其尙曰。余有後乎。至於筋力奔走。本非所期於元老。則臥閤論道。政謂卿今日地也。顧今陽復不遠。冬候不至甚寒。此時造朝之望。奚特饑渴於飮食也。卿須體小子敷必之言。毋復困予。卽起視政。以幸國事。仍傳曰。此批答。入侍承旨傳諭。造朝日子。知來。書啓。
정조 10년
李祖承啓曰。臣敬奉聖批。馳往傳諭于北部觀光坊昭格洞契。議政府領議政金致仁處。則以爲。只竢方命之誅。造朝日子。不敢仰對。而數日間更入文字。以伸情懇云矣。敢啓。傳曰。知道。
정조 10년
禁府啓目。江華前留守朴祐源原情云云。問目內辭緣。泛稱遲晩。所當請刑是白乎矣。閣臣勿爲請刑。旣載通編。上裁。何如。啓議處爲良如敎。
정조 10년
丙午十月二十四日二更三點。上御重熙堂。禮房承旨入侍時。右副承旨徐龍輔。假注書金祖淳。記事官尹行任李相璜。以次進伏訖。上曰。下番出去。今日汝所應製及注書應製者持入。相璜承命出。持入。上命相璜讀奏賤臣所作。命賤臣讀奏相璜券訖。上親考以下。命讀公事。龍輔讀奏。命書啓目判付及草記批答訖。命退。承史以次退出。
정조 10년
行都承旨李崇祜坐。左承旨未差。右承旨柳誼坐直。左副承旨李祖承坐。右副承旨徐龍輔坐。同副承旨趙衍德坐直。注書金孝建仕一員未差。假注書金祖淳仕直。事變假注書李德鉉仕。
정조 10년
趙衍德啓曰。吏曹參判沈豐之。吏曹參議李集斗。除拜後過三日不爲出肅。依定式推考警責。仍卽牌招祭任。何如。傳曰。允。
정조 10년
柳誼啓曰。備邊司郞廳來言。今日賓廳日次。而以國忌齋戒相値。不得來會云矣。敢啓。傳曰。知道。
정조 10년
傳于李崇祜曰。都承旨入侍。
정조 10년
以咸鏡監司狀啓。今十月令薦新生文魚生大口魚及朔膳。目今日氣尙此暄暖。尙未封進。惶恐待罪事。傳于柳誼曰。勿待罪事。回諭。
정조 10년
丙午十月二十五日巳時。上御重熙堂。都承旨入侍時。行都承旨李崇祐。記事官金孝建尹行任李相璜。以次進伏訖。命書傳敎曰。昨因疏批。罄予至意。意謂卿聞此蟠然。不竢終日。及見承宣書啓。執讓若前。至以更入文字爲辭。此蓋予誠意未孚。致此相持。予誠自顧歉愧。無以爲諭。更遣知申申諭此意。卿須勿復辭巽。卽起造朝事。都承旨傳諭于領議政。又命書傳敎曰。左承旨許遞。前望單子入之。待下批牌招察任。命退。諸臣以次出。
정조 10년
丙午十月二十五日午時。上御重熙堂。右副承旨入侍時。右副承旨徐龍輔。假注書金祖淳。記事官尹行任李相璜。以次進伏訖。上曰。提調入侍。賤臣承命出。與藥房提調徐有隣偕入進伏。命書傳敎曰。右承旨馳詣翼陵。奉審摘奸。局內諸陵。一體奉審以來。書訖。上曰。奉審承旨門限前復命。仍爲坐直。賤臣承命出傳。上命讀公事。龍輔讀奏。命書判付訖。命退。諸臣以次退出。
정조 10년
丙午十月二十五日申時。上御重熙堂。戶房承旨入侍時。右副承旨徐龍輔。假注書金祖淳。記事官尹行任李相璜。以次進伏訖。命書傳敎曰。知申之回。見書啓。巽志莫挽。依舊是求免。愕眙失圖。益歎誠意未孚。大抵尋常職任。尙不肯無意而遽畀。況大官乎。又況起自退休。置諸元輔乎。卿若以卿之一己。不暇自有。追先志輔寡躬。則寧忍以區區去就間事。拖長時日。使寡躬巍然獨勞於上乎。初意直遣重臣傳與必致之辭。仍要偕入。卿旣言更入文字。姑不得不遲遲。見今禁鑰已下。疏本有難來呈。差待明朝。有封事。另擬敦迫。先將此意。使入侍史官傳諭以明日封章之意。詳傳筵敎後來奏。書訖。上曰。上番持此傳敎。卽往傳諭于領議政。行任承命出去。上曰。奉審承旨入侍。賤臣承命出。與右承旨柳誼偕入進伏。上曰。何如是神速往來乎。誼曰。奉審後不爲遲滯。仍卽回還矣。上曰。局內諸陵。一體奉審而皆無頉乎。誼曰。遍審各陵。而皆無頉矣。上曰。向來安聖彬奉審之行。猶謂之神速。今番承旨之往返。又非安聖彬之比耳。仍命書傳敎曰。以今短晷。午後奉命。日暮前復命。而本陵奉番外。聞亦遍審局內諸陵云。固知此承宣。勤於公事。今日擧措。尤極可尙。奉審承旨柳誼。貂皮耳掩一部賜給。命退。諸臣以次退出。
정조 10년
別諭領議政金致仁曰。卿之重卜。卿認爲循常之擧乎。卿。耆年大臣也。致政大臣也。十載懸車。復秉匀軸。求之黃扉故事。莫之聞焉。是擧也不爲尙已。已辦此不常有之事。寧或任卿循常辭巽乎。重卜之本意。悉及於日昨敦諭。今不必疊床。以效雍容按常之規。而鼎席之不備。今幾月矣。國事也。朝象也。廟謨也。民憂也。方擬待卿造朝。一一諮諏而剖決。惟日望之。豈翅飢渴。矧今陽復隔日。此政君臣上下對天圖理之一初機會也。卿於此時。出膺元輔之任。誠亦不偶然。卽此而尤不宜一日虛徐也決矣。側席之極。又遣重臣申布予至意。予言不再。卿須諒之諒之。無俾匪常之事反歸循常之地。
정조 10년
吏曹判書李在簡啓曰。臣敬奉別諭。馳往傳諭于北部觀光坊昭格洞契議政府領議政金致仁處。則以爲。臣誠未格天。罪在方命。日夕惶隘。五內煎熬。冒申血籲。尙幸矜兪。及奉批旨。十行諄複。又靳准許。冢宰踵臨。擎傳別諭。誕敷心腹。丁寧懇惻。期望旣重。虛佇且勤。至命與之偕來。何殿下眷遇臣責勉臣。至此之極也。恩禮轉益曠絶。衷情轉益窮迫。一直違慢。迷不知變。禽獸不若。其臣之謂。臣之前後疏啓。實出於片片苦心。初非虛文備例之比。不得命。則不止。是臣定計。亦非敢倣效新卜後常規而然也。臣之死不敢進者。政以年至病劇。起自休致之從古無例。而殿下所以敦迫不置。乃在於此。臣又抑鬱。莫省所對。噫。以臣駑下。受知明主。寵之以異渥。諭之以弘濟。必致之聖意。譪然於絲倫之間。臣誠感泣。不知死所。而猶且力拒嚴命。轉動不得。則可知其萬不獲已者存焉。臣情到此。其亦慼矣。恩旨洊降而罪戾徒積。華袞累加。而報答無階。上孤聖眷。下負素志。撫躬慙悼。只願遄死而已。重臣之相守陋巷。恩數太屑。私心轉蹙。亟命召還。不勝顒祝云矣。臣旣承偕入之命。姑爲仍留之意。敢啓。答曰。知道。罄諭至意。意謂聞此。卿必幡然。及見重臣書啓。巽讓又復若前。予於是乎愧愧無以爲說於卿。卿不欲勉回初志。則雖至有躬臨之擧。豈無必致之方。卿須念此。更勿辭巽。待明朝肅命。仍又登對。聽予面諭事。卿其更爲傳諭。期於偕入。大臣如欲造朝。明日當行次對。此意一體傳諭。
정조 10년
吏曹判書李在簡啓曰。臣敬奉聖批。更爲傳諭于領議政金致仁。又以如欲造朝。明日當行次對之意。一體傳諭。則以爲。臣積犯違傲。辭渴情蹙。冢宰相守。冞增惶隘。遄降鈇鉞。惟是顒俟。書啓之批卽下。至有人臣不敢承聞之敎。臣五內震剝。直欲卽地滅死而不可得也。臣固迷頑。不能仰承聖意。而殿下何忍加此二字於爲臣子者乎。亟乞收還此敎。毋使久駭觀聽。仍正臣前後罪負。以嚴國綱焉。瞻天泣血不知所達云矣。敢啓。傳曰。知道。今已夜深。雖不得長語。卿若念君臣之大義。何乃困我過此。前批中躬臨云云。亦非恐動之說。卿何不深諒也。此意卿更爲傳諭。明當造朝與否。卽爲書啓。
정조 10년
柳誼啓曰。卽者議政府錄事來言。領議政金致仁。以爲洊承不敢聞之敎。震剝罔措。席藁金吾門外。恭俟鈇鉞之誅。係是大臣去就。敢啓。傳曰。俄於書啓。已詳言之。安心勿待命。待明朝登對事。遣史官傳諭。
정조 10년
柳誼啓曰。卽者義禁府都事來言。領議政金致仁。今方待命於金吾門外云。係是大臣去就。敢啓。傳曰。知道。
정조 10년
吏曹判書李在簡啓曰。臣敬奉聖批。更爲傳諭于領議政金致仁。則以爲。荐承不敢聞之敎。震迫罔措。今方胥命云。仍向金吾門外。臣亦隨往之意。敢啓。傳曰。知道。卿何若此。安心勿待命。待明朝造朝事。更爲傳諭。期於偕入。
정조 10년
柳誼。以兵曹言啓曰。來十一月十二月當上番騎兵二百五十名。依定式本曹點考後。仍令該曹襦衣題給之意。敢啓。傳曰。知道。
정조 10년
徐龍輔。以漢城府言啓曰。今丙午式年京中及八道帳籍。纔已磨勘。故戶口摠數。依例書錄以入之意。敢啓。傳曰。知道。
정조 10년
前奉朝賀金致仁疏曰。伏以。臣情窮勢蹙。求死不得。日煩哀籲。天聽愈邈。欲暫冒膺。則鐵限在前。欲仍泯伏。則恩禮虛辱。跼高蹐厚。靡所因極。昨陳瀝血之懇。未蒙矜許之音。夜又史官。退自前席。擎宣聖旨。所以開示而指導之者。如父詔子。縷縷口傳之敎。又屬非常。如臣無似。何以得此。噫。前後恩諭。皆非臣所敢當。而至擧先臣體國之忠。勉臣以移報之義。臣於是衷情掩抑。不覺聲淚之俱發也。假使臣一出而裨補國事。誠如聖敎所云。則廉防猶可棄也。軀命不足惜也。而聞命以來。自量己熟。睽離之朝象。臣可以調劑乎。靡泊之人心。臣可以鎭安乎。此之未能。而徒自壞其株守。促其死期。則於國於身。果何所益。而反不爲忝墜之歸乎。噫。告老之請。上世已然。不能者止。前哲有言。今臣年至矣。力盡矣。雖在未退之時。尙可求退之不睱。況以十五年已退之蹤。遽當千萬古所無之例。諉以怵迫於嚴命。敢欲抗顔而復進。則四方聽聞。將謂臣何如人也。時止時出。實仰敷心之聖諭。臣固駕劣。不敢自比於古人時中之道。而顧今聖明在上。勵精圖治。奔走殫竭。酬報萬一。政其時也。況臣以世祿之裔。居百僚之首。其所感激承佐。宜倍他人。而獨奈時則其時。而人非其人。何哉。此臣所以反復於公私之際。不敢爲轉身之計者也。儻蒙天地父母。哀之憐之。鐫臣職名。還臣本分。則臣可以安意就盡。生死隕結。如其不然。亟降威罰。以正辜恩慢命之誅焉。嶺海鈇鉞。臣實甘心窮隘之極。言不知裁。臣尤死罪。答曰。省疏具悉卿懇。昨於史官之往。以待朝封事。有所申及於卿。而卿果有此辭本矣。是予以虛文望卿。卿亦以虛文待予也。三疏膺命。卽新卜後常規。然而古之名碩。有行之者。有不行之者。新卜猶且然。況重卜乎。又況起自休致乎。卿曾在秉軸也。遇事牢確。不循流俗。去就之卓爾。予心竊欽誦。每對筵臣。輒有云云。卿或聞知否。獨於今日。如是巽讓。一則因予誠淺。一則因予誠淺。多少都在別諭。卿須念君臣之大義。體寡昧之至意。卽撤來章。幡然造朝。以副予小子側席如渴之望。仍傳曰。此批答。遣史官傳諭于領議政。
정조 10년
行都承旨李崇祜坐。左承旨未差。右承旨權坐。左副承旨李祖承坐直。右副承旨徐龍輔坐。同副承旨趙衍德坐直。注書金孝建仕一員未差。假注書金祖淳仕直。事變假注書李德鉉仕。
정조 10년
權啓曰。卽者副修撰洪聖淵。謂有情勢。陳疏經出。原疏纔已退却矣。所當直捧禁推傳旨。而此與無端經出有異。推考警責。仍卽牌招入直。何如。傳曰。允。
정조 10년
李祖承啓曰。卽者校理金啓洛。以其親病。陳疏經出。原疏纔已捧入矣。所當直捧禁推傳旨。而此與無端經出有異。推考警責。何如。傳曰。允。
정조 10년
李崇祜啓曰。來初一日。輪對日次矣。敢稟。傳曰。爲之。
정조 10년
傳于李崇祜曰。同副承旨入侍。
정조 10년
李崇祜啓曰。臣敬奉聖旨。馳往傳諭于北部觀光坊昭格洞契議政府領議政金致仁處。則以爲。臣被萬萬非常之命。處斷斷必遞之地。再煩附奏。上天高邈。乃敢瀝血拜章。攢手以俟。及承聖批。大失所圖。首尾三百七十有餘言。鄭重諄複。旣溫且肅。所以視遇而期勉之者。愈往愈隆。如臣無狀。何以承當。感泣抑塞。鑽地不得。聖諭縷縷。有非卒乍所可仰復。擬更哀籲。以請處分。卽又知申。臨宣聖旨。敦迫洊摯。至以誠意未孚自顧歉愧爲敎。臣於此惶汗浹背。不知所以自措也。噫。臣之累辱恩禮。頑如木石。死不敢進者。是豈樂爲也哉。誠以垂絶之殘喘。不可以强策也。有截之禮防。不可以全毁也。匹夫進退。尙關汚隆。周行顚仆。亦非細故。苟非然者。家世之榮寵。何如。兩朝之恩造。何如。而乃反不思酬報。徒爲身謀。則天必殛之。臣何敢爲此哉。辭溢情蹙。不敢拖長。惟願遄伏方命之誅云矣。敢啓。傳曰。知道。
정조 10년
李崇祜啓曰。卽者議政府錄事來言。領議政金致仁。以爲。雖承勿待命之敎。罪負未勘。株守難改。不敢退去。仍留胥命云。係是大臣去就。敢啓。傳曰。卿之入來。予方欣企。何如是固執也。予雖欲躬往迎來。卿在待命所。此爲難處之端。安心勿待命。須先還第。更當有敦勉之擧。卽以此意。遣史官傳諭。
정조 10년
戶曹判書鄭一祥啓曰。臣敬奉聖諭。傳諭于領議政金致仁闕外所住處。則以爲。伏見俄下批答。益復震剝罔措。進伏闕外。席藁俟勘。不意崇品重臣。擎傳別諭於陋巷胥命之所。十行懇惻。所以愍念而慰勉之者。雖慈父之眷迷子。何以加此。奉讀未半。涕淚霑臆。到此地頭。不敢更犯違傲。姑當抗顔暫出。仰承德意。而纔上待命之啓。伏俟處分之下云矣。敢啓。傳曰。知道。
정조 10년
吏曹判書李在簡啓曰。大臣今方進詣闕下胥命。臣亦隨往之意。敢啓。傳曰。知道。
정조 10년
李祖承啓曰。卽者議政府錄事來言。領議政金致仁。以爲。伏見卽下傳敎。轉益震越。求死不得。進詣闕下。席藁胥命云。係是大臣去就。敢啓。傳曰。知道。以大臣方在胥命所。躬往一款。有難擬議。俄於史官傳諭。有所云云。又遣重臣以明日造朝爲言。兼寓不欲食言之意矣。大臣以此不安。聞方來簉闕外胥命云。大臣之當寒勞憊。雖甚悶慮。與其自往迎來。以益其不安之心。無寧及此時積誠招筵。卽令重臣傳宣此意。仍與偕入。予欲與大臣諸宰。臨軒以待。明日次對。進定於今日。
정조 10년
傳于李崇祜曰。大臣備局堂上引見。
정조 10년
李祖承啓曰。副修撰洪聖淵牌不進罷職傳旨。今方捧入。而玉堂上下番俱空。事甚未安。修撰沈晉賢。卽爲牌招入直。何如。傳曰。允。
정조 10년
傳于李祖承曰。兵曹參知前望單子入之。
정조 10년
兵曹參知前望單子入之。柳誼落點。
정조 10년
李祖承啓曰。臣與左承旨柳誼伴直矣。纔已移拜兵曹參知矣。伴直無人。同副承旨趙衍德。卽爲牌招。何如。傳曰。允。
정조 10년
傳于權曰。坐直承旨入侍。
정조 10년
傳于李祖承曰。今因言端始聞之。復舊例之後。西北別付料越衬。今年未遑。尙未爲之。渠輩必當苦待。明日午後。兵判率領待令事。分付。
정조 10년
李祖承。以弘文館言啓曰。本館上番闕直。事甚未安。副校理趙雲紀。卽爲牌招入直。何如。傳曰。允。
정조 10년
李祖承。以吏曹言啓曰。今此文禧廟朔祭及冬至祭終獻官。前承旨李在學塡差。而時無職名。令該曹口傳付軍職。何如。傳曰。允。
정조 10년
兵曹口傳政事。副司直單李在學。
정조 10년
李祖承。以戶曹言啓曰。卽接廣興倉所報。則來十一月朔頒祿次。倉官進去于東部孫柯亭契領府事金尙喆所住處。請受祿牌。則以爲。罪負深重。逬出郊坰。恭竢威罰。有不敢祗受常稟云。祿牌不爲出給。何以爲之乎。敢啓。傳曰。令倉官輸送。
정조 10년
李祖承。以禁衛營言啓曰。依下敎。今十月二十六日銅龍門入直鄕軍及參陣將卒。今日中日時試射放後。得中小名單子。二度書入之意。敢啓。傳曰。知道。
정조 10년
李祖承。以義禁府言啓曰。全羅監司沈頤之査啓內。長興府使宋載瑞罪狀。令該府稟處事。啓下矣。宋載瑞時在任所云。依例發遣府羅將拿來。何如。傳曰。待待命拿囚。
정조 10년
知敦寧府事兪彦鎬疏曰。伏以。臣向叨憲職。冒登前席。數語奏對。自速譴罷。惶隕震懍。至今未已。曾不數日。特敍旋降。藝苑敦府。除旨聯翩。臣且感且悚。靡所容措。仍伏念。臣久處睢盱之場。不能隨世俯仰。早晩顚沛。可立而待。迺者以金宇鎭請討之事。堂箚憲疏。次第迭發。而拈出一二政注之失。攙入千萬不當之人。囫圇爲說。斷斷不已。此實臣意慮之所不到也。原本或下或不下。無以詳其遣辭之何如。而第以堂箚觀之。可知其事非別件言是一串也。噫。臣之與宇鎭。不啻如氷炭燕越之狀。世孰不知。而今於稔惡始露。聲罪方嚴之時。忽以一時之作僚行政。强引捏合。把作攻臣之奇貨。未知有何着急之事可怒之端。而爲言若是危怕也。臣始焉滿心驚駭。終焉不覺一哂也。至若通淸一事。堂箚所云。蓋有指的之人。而臣雖無狀。粗知義理。豈或一毫放過於斯哉。第念隄防與疏通。固當竝行而不悖。苟其人地可合。趨向素正。則不可坐其婚親之累。廢其衆議之公。故果費十分商量。遂至擧擬臺選。若如言者之言。則今日朝廷之上。不幸與凶孽連婚者亦有之。而未嘗以此見枳。然則何獨於是人。而爲此深刻之論乎。若其所謂求媚之說。不知媚於何人。而門徒之稱。又是曾所未聞此等架鑿之言。自有公眼。亦何足多辨也。然此莫非臣疎闇不工於謀身。誠信不孚於同朝。一經銓任。齮齕蹴踏。至於此極。臣實自取。向誰尤哉。嗚呼。臣之事我殿下。幾年于玆。天地之恩。日月之明。隨處曲庇。無往不燭。日昨憲疏之批。所以爲臣而昭晣者。殆無遺蘊。雖使臣自爲之辭。何以及此。臣奉讀未半。自不覺血淚之被面。而奈臣狷滯之性。孤弱之蹤。信心冥擿。爲世質的。將不得保有洪造。畢竟乃反與荷杖偸鈴背國市恩之徒。混同上下於臺章聲討之中。身名旣衊。面目有靦。此尤臣之撫躬自掉者也。區區自處之義。惟有斂跡朝端。避遠駴機。以爲息補之圖塵刹之報而已。玆敢悉暴危苦之懇。上瀆崇嚴之聽。伏乞聖慈。特加哀憐。亟命鐫削臣本兼職名。仍令選部勿復檢擬。俾得以優游散地。歌詠聖德。以卒造化生成之澤。不勝大願。答曰。省疏具悉。人之云云。付之一笑。卿其勿辭行公。
정조 10년
校理金啓洛疏曰。伏以。臣卽接家信。則臣父素患痰癖之病。自昨宵。挾感添劇。症情非細。轉側須人云。臣自聞此報。方寸煎灼。按住不得。玆敢忙陳短章。徑出禁扃。伏乞聖明。亟治臣擅離之罪。以肅朝綱。以便救護。不勝幸甚。省疏具悉。爾其勿辭。救護父病。
정조 10년
祭酒金履安疏曰。伏以。日月有期。文孝世子玄室永閟。荏苒之間。冬序且深。臣民痛冤。久益如割。況我殿下至情內發。撫時增哀。尤當如何。臣於禮葬之日。舁到山下。粗伸號慟。而情踪多拘。疾病隨劇。咫尺行殿。未參進慰之列。歸伏田間。秪益耿結而已。仍伏念。臣猥以庸陋。荷聖上不世之遇。拔之冗卑。處以隆顯。前後揚歷。罔非僭竊。居常悚蹙。若無所容。及至宮銜去身。尙有經筵職名。則固當更徹哀籲。期於褫免。而回念疇昔。神思摧廓。隱忍泯默。以汔于今。不意玆者。祗奉今月初五日敎旨。以臣爲成均館祭酒。噫嘻。此又何爲而及於臣哉。臣聞師儒之席。地望最峻。惟昔孝廟朝肇設此官。以處先正臣文正公宋浚吉。其時先正。蓋嘗屢辭而後敢受。而自是百有餘年。繼之者僅十數人。則其選可知也。今以蔑學無聞廢病將死之一賤蔭。苟然充數。無所難愼。有若尋常庶官之隨窠塡差者然。臣心之惶愧欲死。猶爲餘事。䙝名器而駭聽聞。所損非細。臣竊惑焉。臣竊惜焉。且臣之從初自劃於選職者。非敢苟爲飾讓也。誠以分所不堪。不容冒沒耳。雖其區區微諒。若不足言。而實關於國家四維之重。故竊期以此終身。首尾三年。積犯違逋。乃至有問而不敢對。有哀而不敢赴。向來挽章製述。尤有所不忍辭者。而亦以爲由選職而得之。則終不敢應命。惟此情實。日月之明。亦庶幾畢燭矣。今於垂死之年。乃忽自渝其素守。揚揚彈冠。進據臯比之座。不以爲怍。則果成何狀人哉。此不惟臣之所不忍爲。而其勢亦有不得行者。則徒以稀闊官銜。攬作野外虛縻之物。以爲一身之榮而已。淸朝綜覈之政。豈容其如是。而臣尤安敢一日而自寧也。臣言到此。實出肝膈。伏願聖慈。少垂諒察。亟許褫臣新授職任。仍竝經筵舊帶。一體刊改。一以息四方之譏議。一以全匹夫之廉義。公私不勝幸甚。省疏具悉爾懇。國子新除。意豈徒然。蓋欲爾之儀予朝端。明常彝於旣墜。回狂瀾於將倒也。予之期望在此。爾之擔負又在此。爾雖聽予邁邁。固守東樊。幼而學壯而行。亦非聖人之至訓乎。予不多誥。爾須亟回初心。賁然惠予。庸副如渴之望。仍傳曰。此批答。下諭于祭酒金履安處。
정조 10년
丙午十月二十七日辰時。上御重熙堂。同副承旨入侍時。同副承旨趙衍德。假注書金祖淳。記事官李崑秀李相璜。以次進伏訖。上曰。禮曹判書入侍。出榻敎賤臣承命出。與禮曹判書徐有隣偕入進伏。上曰。次對來會。賤臣承命出傳。上曰。戶判入來乎。知來。賤臣承命出。還奏曰。奉傳諭。出去云矣。命書兪彦鎬上疏批答。上曰。禮判馳往領相家。以筵敎。傳諭今日必爲入來之地。可矣。有隣承命出去。上曰。諸宰皆來待乎。賤臣對曰。備堂方陸續入來矣。命書榻敎曰。未肅拜懸病備堂。竝牌招。命退。承史以次退出。
정조 10년
丙午十月二十七日申時。上御重熙堂。坐直承旨入侍時。左副承旨李祖承。記事官金孝建李崑秀尹行任。以次進伏訖。上曰。次對筵說。斯速修納事。分付。賤臣承命出傳。上曰。臺啓先爲修入。可也。命退。諸臣以次出。
정조 10년
行都承旨李崇祜坐。左承旨未差。右承旨權坐直。左副承旨李祖承坐直。右副承旨徐龍輔坐。同副承旨趙衍德坐。注書金孝建仕一員未差。假注書金祖淳仕直。事變假注書李德鉉仕。
정조 10년
李祖承啓曰。大司憲執義掌令一員。持平二員。俱未差。掌令姜忱未肅拜。監察茶時之意。敢啓。傳曰。知道。
정조 10년
傳于李崇祜曰。左副承旨入侍。
정조 10년
以修撰沈晉賢牌不進罷職傳旨。傳于李祖承曰。只推。
정조 10년
李祖承啓曰。玉堂上下番俱空。已至經宿。事甚未安。修撰沈晉賢。旣有只推之命。卽爲牌招入直。何如。傳曰。允。
정조 10년
以抄啓文臣李儒修課講連三次居不。禁惟傳旨。傳于李祖承曰。分揀。
정조 10년
以副校理趙雲紀牌不進罷職傳旨。傳于李祖承曰。只推。
정조 10년
傳于權嚴曰。坐直承旨入侍。
정조 10년
以慶尙監司狀啓。進上生靑魚。限內不得封進。惶恐待罪事。傳于李祖承曰。勿待罪事。回諭。
정조 10년
趙衍德。以禁衛營言啓曰。依銅龍門入直鄕軍別中日得中單子判付。柳葉箭邊一中二員。各弓子一張。鳥銃貫一中邊一中三名。各木二疋。邊二中六名。各木布一疋。貫一中六名。各木一疋。邊一中二十五名。各布一疋。自本營分等施賞。而吹鼓手閑良黃時泰。貫二中邊一中。兼司僕帖文。令該曹成給事。分付。何如。傳曰。允。
정조 10년
趙衍德。以義禁府言啓曰。因忠淸監司金光默狀啓刑曹粘目內。稷山前縣監鄭龍祚。移本府處之事。允下矣。鄭龍祚自任所未及上來云。依例發遣府羅將拿來。何如。傳曰。允。
정조 10년
丙午十月二十八日卯時。上御春塘臺。西北別付料軍官試射入待時。右承旨權。右副承旨徐龍輔。記事官金孝建。假注書金祖淳。記事官李崑秀李相璜。待敎尹行任。試官兵曹判書金履素。以次進伏訖。上曰。日暮前當畢試乎。履素曰。元額不多。當不至日暮矣。上曰。速爲擧行。可矣。命書傳敎曰。別付料試射。先朝庚辰。受敎定式之後。年年親臨試取。近來未免廢閣。自昨年取見節目。欲爲遵行。此亦仰述之一道。今年事故膠撓。迄未爲之。幾乎間撤。是豈申複舊制之本意哉。自明年。春季朔初一日。使該廳兵房來告該房。該房取稟日子。當朔如不爲之。夏秋冬等季朔。更又微稟事。定式施行。試射畢。各隨入格矢數。分等施賞。上還內。諸臣以次退出。
정조 10년
丙午十月二十八日酉時。上御重熙堂。坐直承旨入侍時。左副承旨李祖承。假注書金祖淳。記事官尹行任李相璜。檢校直閣金載瓚。以次進伏訖。上曰。啓辭紙二張入之。賤臣承命出持入。上曰。下番以此題應製。而與注書同爲製進。可矣。仍下書題。相璜與賤臣。同爲退出。少頃。諸臣亦退出。
정조 10년
行都承旨李崇祜坐。左承旨權坐。右承旨李祖承坐直。左副承旨徐龍輔坐。右副承旨趙衍德坐直。同副承旨朴天衡未肅拜。注書金孝建仕一員未差。假注書金祖淳仕直。事變假注書李德鉉仕。
정조 10년
趙衍德啓曰。大司憲執義掌令一員。持平二員俱未差。掌令姜忱疏批未下。監察茶時之意。敢啓。答曰。知道。
정조 10년
徐龍輔啓曰。玉堂上下番俱空。已至多日。事甚未安。副校理趙雲紀。旣有只推之命。卽爲牌招入直。何如。傳曰。允。
정조 10년
徐龍輔啓曰。今日政。新除授玉堂。待下批牌招入直。何如。傳曰。允。
정조 10년
有政。吏批。判書李在簡進。參判沈豐之進。參議李集斗式暇。行都承旨李崇祜進。以李庚運爲副修撰。李秉模爲刑曹參判。洪良浩爲知義禁。吳大益李重馥爲同義禁。朴天衡爲同副承旨。
정조 10년
有政。兵批。判書金履素進。參判李聖圭入直。參議李亨元病。參知柳誼病。左副承旨李祖承進。以鄭述祚爲同知。鄭景淳爲僉知。申耆曺允大爲文兼。洪燮仁河潤海爲武兼。李榏爲宣傳官。金福起爲文城僉使。徐泰秀爲所斤僉使。西水羅權管單趙齊峻。僉知三單申大坤鄭忠達柳鎭茂。副護軍單孫相龍兪彦脩李東郁鄭景祚。副司直單尹坊金光岳鄭來百朴宗正。副司果單權坪張至冕。
정조 10년
兵曹口傳政事。副司果單尹養儉。宣傳官李蓍明。
정조 10년
趙衍德。以一所巡廳言啓曰。去夜二更一點量。犯夜人前令崔鳳諧。執捉移送義禁府之意。敢啓。傳曰。知道。
정조 10년
趙衍德。以義禁府言啓曰。前令崔鳳諧去夜二更量。犯夜被捉。而因一所巡廳啓辭。已爲拿囚矣。崔鳳諧。依例隨更數。決杖二十度後放送之意。敢啓。傳曰。知道。
정조 10년
禁府啓目。禮安前縣監任璸原情云云。問目內辭緣。泛稱遲晩。刑推得情。何如。啓。除刑推。今日以草記議處。仍爲照律爲良如敎。又啓目。稷山前縣監鄭龍祚原情云云。問目內辭緣。泛稱遲晩。刑推得情。何如。啓。除刑推。今日以草記議處。仍爲照律爲良如敎。啓目。承文院副正字金晦彬。矣文臣朔試射時。病不進。依定式推考。罪笞五十收贖。解見任別敍。私罪。奉敎後。如是之意嚴飭。放送爲良如敎。
정조 10년
丙午十月二十九日辰時。上御重熙堂。左副承旨入侍時。左副承旨李祖承。假注書金祖淳。記事官尹行任李相璜。以次進伏訖。上曰。藥房提調原任直提學檢校直閣入侍。賤臣承命出。與藥房提調徐有隣。原任直提學徐有防。檢校直閣金載瓚徐鼎修偕入進伏。上曰。工曹大筆五十柄。中筆百柄。小筆一百五十柄取入。賤臣承命出傳。仍持入。上曰。二直提學直閣入侍。賤臣承命出。與二直提學李秉模。直閣鄭大容偕入進伏。上命有隣有防秉模載瓚鼎修大容相璜等。書抄啓文臣計劃榜訖。命書傳敎曰。當寒滯囚可悶。時囚皆令今日內。以草記議處。未捧供諸囚。亦令今日內捧供。禁府無無故堂上云。有情勢人竝許遞。政官牌招開政。待下批牌招。卽爲擧行。命退。諸臣以次退出。
정조 10년
丙午十月二十九日酉時。上御重熙堂。坐直承旨入侍時。右承旨李祖承。假注書金祖淳。記事官尹行任李相璜。以次進伏訖。上曰。兩司前望單子入之。出榻敎賤臣承命出。持入。上落點。仍命書傳敎曰。卿宰侍從堂上堂下罷散及削職人。竝敍用。差祭及至候在近。仍令該曹口傳付軍職。命讀公事。祖承讀奏訖。命退。承史以次退出。
정조 10년
行都承旨李崇祜坐。左承旨權坐。右承旨李祖承坐。左副承旨徐龍輔坐。右副承旨趙衍德坐直。同副承旨朴天衡坐直。注書金孝建仕一員未差。假注書金祖淳仕直。事變假注書李德鉉仕。
정조 10년
李祖承啓曰。卽者義禁府都事來言。時囚。以草記今日內議處照律事。命下。而判義禁金魯鎭。謂有情勢。次堂例不得擧行云。成命之下。已至經宿。尙不擧行。事甚未安。判義禁金魯鎭。推考警責。仍卽牌招。使之擧行。何如。傳曰。令次堂擧行。
정조 10년
傳于李祖承曰。禮房承旨馳詣宗廟。同副承旨馳詣景慕宮。奉審摘奸以來。
정조 10년
權啓曰。大司憲執義掌令一員。持平二員。俱未差。掌令姜忱疏批未下。監察茶時之意。敢啓。傳曰。知道。
정조 10년
朴天衡啓曰。備邊司郞廳來言。今日賓廳日次。而無時急稟定事。不得來會云矣。敢啓。傳曰。知道。
정조 10년
李祖承啓曰。明日冬至望闕禮。依例爲之之意。敢啓。傳曰。知道。
정조 10년
趙衍德啓曰。卽者中樞府錄事來言。領府事金尙喆。以爲罪犯莫重。求死不得。留住近郊。亦萬萬惶蹙。今方轉尋鄕路云。係是大臣去就。敢啓。傳曰。知道。
정조 10년
兵曹口傳政事。副司直單洪秀輔尹承烈金熹李度默徐有成林蓍喆趙城鎭朴天行李泰永權以綱李頤祥洪明浩李謙煥孟至大。副司果單宋益中鄭致淳嚴思憲宋銓申禹相洪義浩李書九李晴申馥鄭萬始洪聖淵朴基正尹翊東沈樂洙尹羽烈李彦祜鄭晩錫李洪載李儒修尹行履成鼎鎭宋俊載。
정조 10년
有政。吏批。判書李在簡進。參判沈豐之差祭。參議李集斗進。右承旨李祖承進。以李秉模爲副提學。曺允大爲應敎。趙弘鎭爲副應敎。
정조 10년
傳于李崇祜曰。戶房承旨入侍。
정조 10년
吏曹口傳政事。仁陵君單李在協。延豊君單李𡊠。
정조 10년
朴天衡。以都摠府言啓曰。今日入直內三廳武兼禁軍及軍兵等。當爲中日習射。而冬至前一日相値。不得爲之之意。敢啓。傳曰。知道。
정조 10년
趙衍德。以義禁府言啓曰。時囚以草記議處照律。令次堂擧行事。命下矣。朴祐源段。以尹悌東之切姻。出處動靜。宜無不聞。向者悌東之假稱在外也。旣犯欺瞞之罪。而其所納供。謂於平日有所酬酢云。則不善指導之責。自有所歸。況於前席奏對。質言其無他者。尤極謬妄。論其罪狀。節節痛駭。以此照律。罪取考律文。則大明律不應爲條有曰。凡不應得爲而爲之。事理重者杖八十。公式條有曰。若上書及奏事錯誤者。杖六十。名例有曰。二罪俱發。以重者論。大典通編推斷條有曰。犯私罪。杖八十奪告身三等。犯枉法受贓外。笞杖竝收贖云矣。朴祐源。從重論杖八十收贖。奪告身三等。放送。何如。傳曰。允。如有功議。各減一等。可也。
정조 10년
趙衍德。以義禁府言啓曰。時囚以草記議處照律。令次堂擧行事。命下矣。任璸段。身爲守令。下吏行賂。衙客干政之弊。不能覺察。衙田種草。官吏偏任。旣近瑣細。亦招怨謗。其不職之狀。推此可知。以此照律。罪取考律文。則大明律不應爲條有曰。凡不應得爲而爲之。事理重者杖八十。大典通編推斷條有曰。犯私罪。杖八十奪告身三等。犯枉法受杖外。笞杖竝收贖云矣。任璸。杖八十收贖。奪告身三等。放送。鄭龍祚段。軍兵抄上事目至重。而不報營門。擅自換送。法綱所係。極爲駭妄。以此照律。罪取考律文。則大明律制書有違條有曰。凡奉制書。有所施行而違者。杖一百。大典通編推斷條有曰。犯私罪。杖一百決杖。告身盡行追奪。雜令條有曰。王府決杖者。代以金贖云矣。鄭龍祚。杖一百收贖。告身盡行追奪。放送。何如。傳曰。允。如有功議。各減一等。
정조 10년
朴天衡。以義禁府言啓曰。朴祐源。杖八十收贖。奪告身三等事。照律草記批旨內。如有公議。各減一等事。命下矣。朴祐源十三代祖訔。佐命功臣云。功減一等。杖七十收贖。奪告身二等之意。敢啓。傳曰。知道。
정조 10년
朴天衡。以義禁府言啓曰。任璸。杖八十收贖。奪告身三等。鄭龍祚。杖一百收贖。告身盡行追奪事。照律草記批旨內。如有公議。各減一等事。命下矣。任璸高祖善伯。寧國原從功臣云。功減一等。杖七十收贖。奪告身二等。鄭龍祚九代祖眉壽。靖國功臣云。功減一等。杖九十收贖。奪告身四等之意。敢啓。傳曰。知道。
정조 10년
丙午十月三十日辰時。上御熙政堂。親臨抄啓文臣宣傳官都計劃放榜。抄啓文臣進箋入侍時。行都承旨李崇祜。左承旨權。右副承旨趙衍德。記事官金孝建。假注書金祖淳。記注官金健修。記事官李相璜。二提學李性源。原任直提學徐浩修。二直提學李秉模。檢校直閣金憙。直閣鄭大容等。率抄啓文臣趙濟魯鄭萬始金啓洛金熙朝李崑秀尹行任成種仁申馥李晴姜世綸李儒修李書九鄭東觀韓商新韓致應洪義浩等。以次就拜位。行四拜禮如儀。宣傳官等。亦於拜位。行四拜訖。放榜時至。通禮跪啓行禮。檢書官等。自東階升。引儀自西階升。俱立於殿頭唱名訖。抄啓文臣等跪受白牌。皆揷於袵間。領賞典如禮。行四拜宣傳官亦同訖。少退。進箋時至。復就拜位。行四拜禮訖。讀箋官鄭萬始申馥李晴鄭東觀洪義浩等。升詣座前。北向跪。展箋官。對擧箋案。詣座前。奉箋文對展。讀箋官讀箋訖。降復位。皆行四拜禮如初。以次退出。通禮跪啓禮畢。上命書傳敎曰。今丙午年抄啓文臣親試都計劃壯元副司果金熙朝。課試都計劃壯元副司果金啓洛。當依事目論賞。而已有準職承傳。今番則竝熟馬一匹面給。課講居首副司果李書九。考例論賞捧傳旨。又命書傳敎曰。今丙午年射講都計劃壯元賞典。考例捧傳旨。其中宣傳官尹養儉。前已連五巡居首。已陞六。又五巡陞敍。又五巡準職。今無可施之賞。待準職後加資事。捧傳旨。又命書傳敎曰。癸卯選文臣講。則三經四書。以至綱目。已畢試矣。親試課製亦有準百次者。今則講無他試之書製。亦迄可休矣。本年選文臣竝減下。甲辰選數少。伊後科第。少多有成就之才。講製文臣。明日加抄啓事。言于政府內閣。命退。諸臣以次退出。
정조 10년
丙午十月三十日巳時。上御重熙堂。右副承旨與下直守令入侍時。右副承旨趙衍德。記事官金孝建尹行任李相璜。鳳山郡守趙興鎭。以次進伏訖。上曰。何日下往。興鎭曰。明日發行矣。上曰。出自近密。各別惕念奉公。可也。命書傳敎曰。政官牌招開政。命退。諸臣以次出。
정조 10년
丙午十月三十日初更一點。上御重熙堂。坐直承旨入侍時。右副承旨趙衍德。假注書金祖淳。記事官尹行任李相璜。以次進伏訖。命書傳敎曰。再明日景慕宮冬享大祭。省牲省器。當親行。出宮由月覲門。該房知悉。命讀公事。衍德讀奏。命書判付訖。命退。承史以次退出。
정조 10년
行都承旨李崇祜坐。左承旨權坐。右承旨李祖承坐。左副承旨徐龍輔坐直。右副承旨趙衍德坐。同副承旨朴天衡坐直。注書金孝建仕一員未差。假注書金祖淳仕直。事變假注書李德鉉仕。
정조 10년
朴天衡啓曰。大司憲執義掌令一員持平二員俱未差。掌令姜忱疏批未下。監察茶時之意。敢啓。傳曰。知道。
정조 10년
李崇祜啓曰。來初五日朝參日次矣敢稟。傳曰。停。
정조 10년
傳于李祖承曰。禮戶換房。
정조 10년
傳于權曰。發遣吏郞。諸執事。淸齋與否。摘奸以來。
정조 10년
李祖承。以弘文館言啓曰。本館下番闕直。事甚未安。新除授副應敎趙弘鎭。卽爲牌招。以爲姑降入直之地。何如。傳曰。允。
정조 10년
李祖承。以禮曹言啓曰。今此冬至陳賀。諸道所封箋文中。慶尙道左兵使姜五成。以應封官。兼別軍職。故各爲封箋。原春道伊川府使李儒敬。亦以別軍職封箋矣。依前例。一體看品捧入之意。敢啓。傳曰。知道。
정조 10년
朴天衡。以禁衛營言啓曰。去夜初更五點。大殿別監延景斗。本營巡邏被捉。何以爲之之意。敢啓。傳曰。明日依更數。治罪放送。可也。
정조 10년
朴天衡。以禁衛營言啓曰。本營前軍色從事官沈樂洙。以本職弘文館校理罷職矣。今已敍用。仍差從事官。使之察任。何如。傳曰。允。
정조 10년
朴天衡。以御營廳言啓曰。今十一月初二日。景慕宮展拜時。依兵曹節目集春營入直軍二十名。領軍把摠李燁。哨官李明祿。率領。月覲門左邊設布帳外排立。東營入直軍三十名。入直把摠李宗魯。哨官蔡述夏。率領。宮大門外把守。而竝待標信出用。解嚴後。還入直間。集春營哨官李夏芳。東營哨官金啓漢。代直之意。敢啓。傳曰。知道。
정조 10년
丙午十一月初一日巳時。上御重熙堂。禮房承旨入侍時。右承旨李祖承。記事官金孝建尹行任李相璜。以次進伏訖。上曰。輪對官退去。後日次對待令事。分付。賤臣承命出傳。上曰。明日省牲省器儀註修入事。分付。命退。諸臣以次出。
정조 10년
丙午十一月初一日酉時。上御重熙堂。坐直承旨入侍時。左副承旨徐龍輔。假注書金祖淳。記事官尹行任李相璜。以次進伏訖。命讀公事。龍輔讀奏。命書判付訖。命書榻敎曰。明日出宮門路。以賓陽門爲之。命退。諸臣以次退出。
정조 10년
行都承旨李崇祜坐。左承旨權坐。右承旨李祖承坐。左副承旨徐龍輔坐。右副承旨趙衍德坐直。同副承旨朴天衡坐直。注書金孝建仕一員未差。假注書金祖淳仕直。事變假注書未差。
정조 10년
上詣景慕宮。展拜罷後。奎章閣政院玉堂藥房口傳問安。答曰。知道。
정조 10년
傳于朴天衡曰。侍衛軍兵毛具。
정조 10년
趙衍德啓曰。大司憲執義掌令一員。持平二員俱未差。掌令姜忱疏批未下。監察茶時之意。敢啓。傳曰。知道。
정조 10년
傳于李崇祜曰。禮房承旨入侍。
정조 10년
兵曹口傳政事。副司果單宋祥濬。副司正單張錫胤。
정조 10년
朴天衡啓曰。事變假注書李德鉉。身病猝重。勢難察任。今姑改差。何如。傳曰。允。
정조 10년
朴天衡啓曰。俄下咨文。招致承文院官員。當爲陪往。而入直之官。旣已省記。不在直所。本院事體。何等重大。而無端闕直。事極駭然。所當重勘。而本院請推之外。無他可施之罰。何以爲之。敢稟。傳曰。拿處。
정조 10년
傳于趙衍德曰。同副承旨馳詣景慕宮。奉審以來。
정조 10년
朴天衡。以禁衛營言啓曰。依昨日草記批旨。本營巡邏被捉。別監延景斗。依更數。今日決棍十度後放送之意。敢啓。傳曰。知道。
정조 10년
趙衍德。以義禁府言啓曰。因一所巡廳啓辭。去夜二更量。犯夜人前令崔鳳諧。移本府處之事。知道啓下矣。崔鳳諧今方待命。卽爲拿囚之意。敢啓。傳曰。知道。